CELEX: 22020A0708(01)
Language: mt
Date: 2020-06-25 00:00:00
Title: Ftehim fil-forma ta’ Skambju ta’ Ittri bejn l-Unjoni Ewropea u r-Repubblika Ċentru‐Afrikana dwar l-istatus tal-missjoni konsultattiva tal-PSDK tal-Unjoni Ewropea fir‐Repubblika Ċentru-Afrikana (EUAM RCA)

8.7.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 219/3
            
         
      TRADUZZJONI
      FTEHIM
      fil-forma ta’ Skambju ta’ Ittri bejn l-Unjoni Ewropea u r-Repubblika Ċentru‐Afrikana dwar l-istatus tal-missjoni konsultattiva tal-PSDK tal-Unjoni Ewropea fir‐Repubblika Ċentru-Afrikana (EUAM RCA)
      A.   Ittra mill-Unjoni Ewropea
      
      Brussell, fis-27 ta’ Mejju 2020
      L-Eċċellenza Tiegħu l-Professur Faustin-Archange TOUADERA
      President tar-Repubblika Ċentru-Afrikana
      Sur President,
      Permezz tal-ittra tiegħek tat-18 ta’ Diċembru 2019, int ġentilment qbilt mal-iskjerament tal-Missjoni Konsultattiva tal-Unjoni Ewropea fir-Repubblika Ċentru-Afrikana (EUAM RCA) stabbilita mill‐Kunsill tal-Unjoni Ewropea bid-Deċiżjoni (PESK) 2019/2110 tiegħu tad-9 ta’ Diċembru 2019. Issa jeħtieġ li jiġi ddeterminat l-istatus tal-EUAM RCA u tal-persunal tagħha permezz ta’ ftehim internazzjonali bejn pajjiżek u l-Unjoni Ewropea.
      Permezz tal-istess ittra, int ġentilment qbilt ukoll li tagħti unilateralment lill-EUAM RCA l‐privileġġi u l-immunitajiet li kienu ngħataw, fil-kuntest tal-operazzjoni EUFOR Tchad/RCA, lill‐forza tal-Unjoni Ewropea u lill-persunal tagħha permezz tal-ftehim internazzjonali konkluż bejn l-Unjoni Ewropea u r-Repubblika Ċentru-Afrikana fis-16 ta’ April 2008.
      Kif kienet ix-xewqa tiegħek u kif qbilna għall-EUFOR RCA, għall-EUMAM RCA u għall-EUTM RCA, qed nipproponilek li d-dispożizzjonijiet kollha ta’ dak il-Ftehim (l-Artikoli 1 sa 19) isiru applikabbli għall-EUAM RCA, bil-ftehim li:
      
                  —
               
               
                  kull referenza għall-EUFOR fl-Artikoli msemmija għandha titqies bħala referenza għall‐EUAM RCA;
               
            
                  —
               
               
                  kull referenza għall-Kmandant tal-Operazzjoni Militari tal-Unjoni Ewropea għandha titqies bħala referenza għall-Kap tal-Missjoni EUAM RCA;
               
            
                  —
               
               
                  il-mezzi tat-trasport imsemmija fl-Artikoli 1(3)(a), 3(2) u 4(3) għandhom jitqiesu li jinkludu mhux biss il-mezzi tat-trasport tal-kontinġenti nazzjonali li jifformaw l-EUAM RCA, iżda wkoll dawk li jappartjenu lill-EUAM RCA jew li huma mikrija jew noleġġati minnha;
               
            
                  —
               
               
                  ir-referenza għar-Riżoluzzjoni 1778(2007) tal-Kunsill tas-Sigurtà tan-Nazzjonijiet Uniti tal‐25 ta’ Settembru 2007 fl-Artikolu 1(3)(b) għandha titqies bħala referenza għall-iskambju ta’ ittri tagħna tas-17 u t-18 ta’ Diċembru 2019, kif ukoll għad-Deċiżjoni tal-Kunsill (PESK) 2019/2110 tad-9 ta’ Diċembru 2019 li tistabbilixxi l-EUAM RCA.
               
            Barra minn hekk, jekk taqbel, għandhom japplikaw id-dispożizzjonijiet li ġejjin:
      
                  —
               
               
                  ir-Repubblika Ċentru-Afrikana, skont il-mezzi tagħha, għandha tiżgura s-sigurtà tal-EUAM RCA u l-persunal tagħha;
               
            
                  —
               
               
                  għal dak il-għan, ir-Repubblika Ċentru-Afrikana għandha tieħu l-miżuri meħtieġa għall‐protezzjoni u s-sigurtà tal-EUAM RCA u l-persunal tagħha. Qabel l-implimentazzjoni, kwalunkwe dispożizzjoni speċifika proposta mill-Istat Ospitanti għandha tkun is-suġġett ta’ ftehim mal-Kap tal-Missjoni. Ir-Repubblika Ċentru-Afrikana għandha tawtorizza u tappoġġa, mingħajr ħlas, l-attivitajiet relatati mal-evakwazzjoni medika tal-membri tal‐persunal tal-EUAM RCA. Jekk ikun meħtieġ, għandhom jiġu konklużi arranġamenti supplementari f’dan ir-rigward;
               
            
                  —
               
               
                  il-persunal tal-EUAM RCA għandu jkollu d-dritt iġorr armi ħfief u munizzjon, soġġett għall-awtorizzazzjoni tal-Kap tal-Missjoni;
               
            
                  —
               
               
                  f’dan il-kuntest, l-EUAM RCA għandha tkun awtorizzata tieħu l-miżuri meħtieġa fit‐territorju tar-Repubblika Ċentru-Afrikana, inkluż l-użu tal-forza meħtieġa u proporzjonata, biex tipproteġi l-persunal tal-EUAM RCA kif ukoll il-bini, il-vetturi u l‐oġġetti tagħha minn atti li jistgħu jipperikolaw il-ħajja tal-persunal tal-EUAM RCA jew li jistgħu jikkawżaw offiżi fuq il-persuna u, fejn xieraq, biex fl-istess ħin tipproteġi persuni oħra li jiffaċċjaw l-istess theddida qrib il-Missjoni minn atti li jipperikolaw il-ħajja ta’ dawn il-persuni jew li jikkawżawlhom offiżi gravi fuq il-persuna;
               
            
                  —
               
               
                  il-lista tal-membri tal-persunal tal-EUAM RCA awtorizzati mill-Kap tal-Missjoni biex iġorru u jittrasportaw armi u munizzjon għandha tiġi kkomunikata lill-awtoritajiet kompetenti tar-Repubblika Ċentru-Afrikana. Din il-komunikazzjoni hija purament dikjaratorja. L-awtoritajiet kompetenti tar-Repubblika Ċentru-Afrikana għandhom jipprovdu lit-tali membri tal-persunal tal-EUAM RCA b’liċenzja biex iġorru u jittrasportaw armi.
               
            Jekk jogħġbok infurmani jekk taqbilx ma’ dawn il-proposti. Fil-każ ta’ tweġiba pożittiva min-naħa tiegħek, din l-ittra, flimkien mat-tweġiba tiegħek, ikunu jikkostitwixxu ftehim internazzjonali legalment vinkolanti bejn ir-Repubblika Ċentru-Afrikana u l-Unjoni Ewropea dwar l-istatus tal‐EUAM RCA, li jidħol fis-seħħ fid-data tar-riċezzjoni tal-ittra ta’ tweġiba tiegħek.
      Ippermettili nesprimi, Sur President, l-ikbar stima u rispett min-naħa tiegħi.
      Għall-Unjoni Ewropea
      
         
      B.   Ittra tar-Repubblika Ċentru-Afrikana
      
      Bangui, fil-25 ta’ Ġunju 2020
      Is-Sur Josep BORRELL FONTELLES
      Rappreżentant Għoli tal-Unjoni Ewropea
      għall-Affarijiet Barranin u l-Politika ta’ Sigurtà
      Sur Rappreżentant Għoli,
      Nirringrazzjak tal-ittra tiegħek tas-27 ta’ Mejju 2020 dwar l-EUAM RCA li tgħid dan li ġej:
      “Permezz tal-ittra tiegħek tat-18 ta’ Diċembru 2019, int ġentilment qbilt mal-iskjerament tal‐Missjoni Konsultattiva tal-Unjoni Ewropea fir-Repubblika Ċentru-Afrikana (EUAM RCA) stabbilita mill-Kunsill tal-Unjoni Ewropea bid-Deċiżjoni (PESK) 2019/2110 tad-9 ta’ Diċembru 2019. Issa jeħtieġ li jiġi ddeterminat l-istatus tal-EUAM RCA u tal-persunal tagħha permezz ta’ ftehim internazzjonali bejn pajjiżek u l-Unjoni Ewropea.
      Permezz tal-istess ittra, int ġentilment qbilt ukoll li tagħti unilateralment lill-EUAM RCA l‐privileġġi u l-immunitajiet li kienu ngħataw, fil-kuntest tal-operazzjoni EUFOR Tchad/RCA, lill‐forza tal-Unjoni Ewropea u lill-persunal tagħha permezz tal-ftehim internazzjonali konkluż bejn l-Unjoni Ewropea u r-Repubblika Ċentru-Afrikana fis-16 ta’ April 2008.
      Kif kienet ix-xewqa tiegħek u kif qbilna għall-EUFOR RCA, għall-EUMAM RCA u għall-EUTM RCA, qed nipproponilek li d-dispożizzjonijiet kollha ta’ dak il-Ftehim (l-Artikoli 1 sa 19) isiru applikabbli għall-EUAM RCA, bil-ftehim li:
      
                  —
               
               
                  kull referenza għall-EUFOR fl-Artikoli msemmija għandha titqies bħala referenza għall‐EUAM RCA;
               
            
                  —
               
               
                  kull referenza għall-kmandant tal-operazzjoni militari tal-Unjoni Ewropea għandha titqies bħala referenza għall-kap tal-missjoni EUAM RCA;
               
            
                  —
               
               
                  il-mezzi tat-trasport imsemmija fl-Artikoli 1(3)(a), 3(2) u 4(3) għandhom jitqiesu li jinkludu mhux biss il-mezzi tat-trasport tal-kontinġenti nazzjonali li jifformaw l-EUAM RCA, iżda wkoll dawk li jappartjenu lill-EUAM RCA jew li huma mikrija jew noleġġati minnha;
               
            
                  —
               
               
                  ir-referenza għar-Riżoluzzjoni 1778(2007) tal-Kunsill tas-Sigurtà tan-Nazzjonijiet Uniti tal‐25 ta’ Settembru 2007 fl-Artikolu 1(3)(b) għandha titqies bħala referenza għall-iskambju ta’ ittri tagħna tas-17 u t-18 ta’ Diċembru 2019, kif ukoll għad-Deċiżjoni tal-Kunsill (PESK) 2019/2110 tad-9 ta’ Diċembru 2019 li tistabbilixxi l-EUAM RCA.
               
            Barra minn hekk, jekk inti taqbel, għandhom japplikaw id-dispożizzjonijiet li ġejjin:
      
                  —
               
               
                  ir-Repubblika Ċentru-Afrikana, skont il-mezzi tagħha, għandha tiżgura s-sigurtà tal-EUAM RCA u l-persunal tagħha;
               
            
                  —
               
               
                  għal dak il-għan, ir-Repubblika Ċentru-Afrikana għandha tieħu l-miżuri meħtieġa għall-protezzjoni u s-sigurtà tal-EUAM RCA u l-persunal tagħha. Qabel l-implimentazzjoni, kwalunkwe dispożizzjoni speċifika proposta mill-Istat Ospitanti għandha tkun is-suġġett ta’ ftehim mal-Kap tal-Missjoni. Ir-Repubblika Ċentru-Afrikana għandha tawtorizza u tappoġġa, mingħajr ħlas, l-attivitajiet relatati mal-evakwazzjoni medika tal-membri tal‐persunal tal-EUAM RCA. Jekk ikun meħtieġ, għandhom jiġu konklużi arranġamenti supplementari f’dan ir-rigward;
               
            
                  —
               
               
                  il-persunal tal-EUAM RCA għandu jkollu d-dritt iġorr armi ħfief u munizzjon, soġġett għall-awtorizzazzjoni tal-Kap tal-Missjoni;
               
            
                  —
               
               
                  f’dan il-kuntest, l-EUAM RCA għandha tkun awtorizzata tieħu l-miżuri meħtieġa fit‐territorju tar-Repubblika Ċentru-Afrikana, inkluż l-użu tal-forza meħtieġa u proporzjonata, biex tipproteġi l-persunal tal-EUAM RCA kif ukoll il-bini, il-vetturi u l‐oġġetti tagħha minn atti li jistgħu jipperikolaw il-ħajja tal-persunal tal-EUAM RCA jew li jistgħu jikkawżaw offiżi fuq il-persuna u, fejn xieraq, biex fl-istess ħin tipproteġi persuni oħra li jiffaċċjaw l-istess theddida qrib il-Missjoni minn atti li jipperikolaw il-ħajja ta’ dawn il-persuni jew li jikkawżawlhom offiżi gravi fuq il-persuna;
               
            
                  —
               
               
                  il-lista tal-membri tal-persunal tal-EUAM RCA awtorizzati mill-Kap tal-Missjoni biex iġorru u jittrasportaw armi u munizzjon għandha tiġi kkomunikata lill-awtoritajiet kompetenti tar-Repubblika Ċentru-Afrikana. Din il-komunikazzjoni hija purament dikjaratorja. L-awtoritajiet kompetenti tar-Repubblika Ċentru-Afrikana għandhom jipprovdu lit-tali membri tal-persunal tal-EUAM RCA b’liċenzja biex iġorru u jittrasportaw armi.
               
            Jekk jogħġbok infurmani jekk taqbilx ma’ dawn il-proposti. Fil-każ ta’ tweġiba pożittiva min-naħa tiegħek, din l-ittra, flimkien mat-tweġiba tiegħek, ikunu jikkostitwixxu ftehim internazzjonali legalment vinkolanti bejn ir-Repubblika Ċentru-Afrikana u l-Unjoni Ewropea dwar l-istatus tal‐EUTM RCA, li jidħol fis-seħħ fid-data tar-riċezzjoni tal-ittra ta’ tweġiba tiegħek.”
      Għandi l-unur ninfurmak li naqbel mat-termini ssuġġeriti fl-ittra tiegħek.
      Ippermettili nesprimi, Sur Rappreżentant Għoli, l-istima kbira li għandi lejk.
      Għar-Repubblika Ċentru-Afrikana